Seitsemän kuoli ja 19 haavoittui veitsimiehen hyökkäyksessä Kiinassa | Rikosuutiset - Rikos- ja onnettomuusuutisia kotimaasta ja ulkomailta R
Seitsemän kuoli ja 19 haavoittui veitsimiehen hyökkäyksessä Kiinassa
Veitsellä aseistautunut mies surmasi seitsemän koululaista ja haavoitti 19 muuta Kiinan pohjoisosissa sijaitsevassa Shaanxin provinssissa perjantaina, kertoo AFP. Uutistoimiston mukaan iskusta epäilty pidätettiin ja haavoittuneet lapset kuljetettiin sairaalahoitoon.
Hyökkäys tapahtui viranomaisten mukaan kello 6.10 paikallista aikaa. Uhrina olleiden lasten tarkkaa ikää ei ole kerrottu, mutta AFP:n mukaan heidän ikänsä asettuu todennäköisesti 12 ja 15 vuoden välille.
Lapset olivat tiettävästi palaamassa koulusta koteihinsa hyökkäyksen tapahtuessa.
Kiinassa on viime vuosina tapahtunut useita veitsihyökkäyksiä, ja perjantain iskun kerrotaan olleen vakavin vähään aikaan.
Viime vuonna keittiöveitsellä aseistautunut mies surmasi kaksi ihmistä ja haavoitti yhdeksää muuta Shenzenin kaupungissa sijaitsevassa supermarketissa. Tammikuussa 2017 päiväkotiin hyökännyt mies puolestaan haavoitti 11 lasta puukottamalla heitä maan eteläosissa sijaitsevalla Guangxi Zhuangin autonomisella alueella.